ຈີນ ແລະຟີລິບປິນ ຍັງສືບຕໍ່ຂັດແຍ້ງກັນ ໃນທະ​ເລ​ຈີນໃຕ້. 
ບັນຫາຂັດແຍ້ງ ລະຫວ່າງຈີນ ແລະຟີລິບປິນ ຍັງບໍ່ມີຮ່ອງຮອຍ ສະແດງໃຫ້ເຫັນວ່າ ໄດ້ຜ່ອນເບົາລົງ ແຕ່ຢ່າງໃດ.
ບໍ່ມີທ່າທາງວ່າ ການປະເຊີນໜ້າທາງທະເລລະຫວ່າງຈີນແລະຟີລິບປິນເປັນທີ່ດຳເນີນມາ ໄດ້ 9 ມື້ແລ້ວນັ້ນ ໄດ້ເຢັນລົງໃນວັນພະຫັດມື້ນີ້ໂດຍທີ່ປັກກິ່ງໄດ້ສົ່ງ ກຳປັ່ນຂະໜາດແຮງ ລຳນຶ່ງ ໄປຍັງເຂດໝູ່ເກາະທີ່ມີການຂັດແຍ້ງ ໃນທະເລຈີນ ໃຕ້ ສື່ມວນຊົນຂອງຈີນລາຍງານໃນວັນພະຫັດມື້ນີ້ ທີ່ໄດ້ອ້າງຄໍາເວົ້າຂອງພວກເຈົ້າໜ້າທີ່ໆ ເວົ້າວ່າ ເຮືອ Yuzheng 310 ຊຶ່ງເປັນເຮືອລາດຕະເວນທີ່ທັນສະໄໝທີ່ສຸດຂອງຈີນ ໄດ້ຖືກສົ່ງໄປຄຸ້ມຄອງຊາວປະມົງຈີນແລ້ວຢູ່ໃນຂົງເຂດດັ່ງກ່າວ ການປະເຊີນໜ້າກັນ ທີ່ໄດ້ເລີ່ມຂຶ້ນໃນຕົ້ນອາທິດທີ່ແລ້ວນີ້ ເວລາເຮືອລາດຕະເວນ ຂອງຈີນ ໄດ້ຂັດຂວາງບໍ່ໃຫ້ເຮືອລົບຂອງຟິລິບປີນ ຈັບກຸມຊາວປະມົງຈີນຫຼາຍຄົນ ໃກ້ໆກັບເກາະ Scarborough ຊຶ່ງເປັນເຂດທີ່ປະເທດທັງສອງໄດ້ອ້າງເອົາກໍາມະສິດນັ້ນ ກຸງມະນີລາ ໄດ້ຮຽກຮ້ອງໃຫ້ສົ່ງບັນຫາດັ່ງກ່າວ ໄປຍັງສານນາໆຊາດ ໂດຍໂຕ້ແຍ້ງວ່າ ເກາະດັ່ງກ່າວແມ່ນຢູ່ໃນເຂດນ່ານນໍ້າເສດຖະກິດພິເສດທີ່ນາໆຊາດຮັບຮູ້ຂອງຕົນ ໃນວັນພຸດວານນີ້ ກຸງປັກກິງ ໄດ້ປະຕິເສດຕໍ່ການຮຽກຮ້ອງຂອງຟີລິບປິນດັ່ງກ່າວ ແລະໄດ້ຮຽກທ່ານ Alex Chua ອຸບປະທູດຟິລິບປີນ ເຂົ້າພົບກ່ຽວກັບບັນຫານີ້